कहा- धार्मिक विषय पर फिल्म बनाने से पहले रिसर्च जरूरी..लोग अब मूर्ख नहीं हैं
Vivek agnihotri on adipurush controversyविवेक अग्निहोत्री ने एक रिसेंट इंटरव्यू में आदिपुरुष मेकर्स पर टिप्पणी की है। विवेक के मुताबिक, जब
विवेक अग्निहोत्री ने एक रीसेंट इंटरव्यू में आदिपुरुष के मेकर्स पर टिप्पणी की है। विवेक के मुताबिक, जब लोग ऐसी फिल्में बनाते हैं, जिन पर उनका खुद का ही विश्वास नहीं होता। तब मामला खराब हो जाता है।
अगर आप किसी धार्मिक विषय पर फिल्म बना रहे हैं तो आपको 100% पहले रिसर्च करना चाहिए। अगर आप रात में शराब पिएंगे और फिर अगले दिन स्क्रीन पर भगवान का कैरेक्टर करेंगे, तो लोग आप पर विश्वास नहीं करेंगे।
विवेक बोले- शराब पीने वाले स्क्रीन पर भगवान बन जाएं, लोग विश्वास नहीं करेंगे
विवेक ने टाइम्स ऑफ इंडिया से बात करते हुए कहा- अगर कोई स्क्रीन पर आकर कहे कि मैं भगवान हूं, इसका मतलब ये नहीं है कि वो भगवान हो गया। अगर आप घर पर हर रोज शराब पीकर जाएं और अगले दिन कहें कि मैं भगवान का कैरेक्टर कर रहा हूं, कोई आपके ऊपर विश्वास नहीं करेगा। लोग अब मूर्ख नहीं हैं।
धार्मिक विषय पर फिल्म बनाने से पहले जानकारी निकालनी चाहिए
विवेक ने कहा- जब आप फिल्में बनाने के लिए धार्मिक और आस्था से जुड़ी कहानियां चुनते हैं, तो आपको अपने ऊपर 100% दृढ़ विश्वास होना चाहिए, या फिर आपको एक इतिहासकार की तरह विषय की अच्छी तरह जानकारी होनी चाहिए।
दुख की बात यही है कि भारत में फिल्म मेकर ऐसा नहीं करते हैं। इसी वजह से वे रामायण, महाभारत और भगवत गीता के कैरेक्टर पर फिल्म बनाते तो हैं, लेकिन उसे सही तरीके से पेश नहीं कर पाते। अगर 5 हजार साल से महाभारत, भगवद गीता और रामायण लोगों के दिल और दिमाग में बसा हुआ है तो इसके पीछे कुछ तो कारण होगा।
विवेक यहां आदिपुरुष पर बात कर रहे हैं। जाहिर है कि इस फिल्म में भगवान राम, देवी सीता और भगवान हनुमान जैसे धार्मिक पात्रों के शर्मनाक और घिनौने चित्रण से बड़े पैमाने पर लोगों की भावनाएं आहत हुईं। फिल्म में आपत्तिजनक संवादों और दृश्यों की वजह से मेकर्स काफी ज्यादा ट्रोल हुए थे।
फिल्म से जुड़े लोगों ने माफी मांग ली थी
सबसे ज्यादा ट्रोल फिल्म के राइटर मनोज मुंतशिर हुए थे। उन्होंने फिल्म की रिलीज के लगभग एक महीने बाद माफी भी मांगी। उन्होंने सोशल मीडिया पर लिखा कि उनकी फिल्म के जरिए जनमानस की भावनाओं को ठेस पहुंची है। इसके लिए वे बिना शर्त माफी मांगते हैं।
फिल्म 16 जून को रिलीज हुई थी। विवाद और लोगों के विरोध के बाद ही फिल्म दो हफ्ते में ही थिएटर्स से उतरने लगी थी। आदिपुरुष भारत की अब तक की सबसे महंगी फिल्म बताई गई।
फिल्म को पिछले दो सालों से बनाया जा रहा था। VFX में बदलाव की वजह से फिल्म की रिलीज में देरी भी हुई। 600 करोड़ के बजट में बनी इस फिल्म ने भारत में 286.37 करोड़ रुपए की कमाई की। इसमें 147.26 करोड़ रुपए हिंदी वर्जन से आए हैं।